### Resumé

Byggeriet af August Karlsen er nu ved at være afsluttet.  Budgettet har i flere omgange været udfordret af udefrakommende omstændeligheder. Det har også vist sig at være tilfældet i forbindelse med afslutning af byggeriet, hvor slutopgørelserne har været påført store ekstraomkostninger som følge af henholdsvis indeksering af kontraktsummerne og den høje inflation, der har været under byggeperioden.

Udvalget forelægges her det forventede regnskab til orientering og drøftelse af finansiering af de påførte ekstraomkostninger.

### Sagsfremstilling

Byggeriet af den fælles institution August Karlsen, der både omfatter en daginstitution og et plejecenter, er nu ved at være afsluttet. Borgerne er flyttet ind, og hverdagen er begyndt at indfinde sig.

Undervejs i byggeprocessen, har projektets budget været udfordret af udefrakommende omstændigheder som en licitation der blev dyrere, konkurs og inflation.

De budgetmæssige udfordringer har været behandlet:

|  |  |  |  |
| --- | --- | --- | --- |
| **Behandlet i** | **Dato for behandling** | **Årsag til behandling** | **Beløb** |
| ØU - sag 197 | 9. august 2021 | Licitationen blev dyrere end det afsatte budget | 14,9 mio. kr. |
| BY - sag 138 | 17. august 2022 | Håndtering af konsekvenserne efter 2 konkurser. | 6,2 mio. kr. |
| BY - sag 121 | 16. august 2023 | Forsinkelse hos [adresse] og en stigende indeksering | 5,2 mio. kr. |
| ØU - sag 138 | 5. december 2023 | Udmøntning af inflationspulje vedr. servicearealerne på plejecenter og daginstitution. | 4,7 mio. kr. |

I maj 2023 blev styregruppen orienteret om, at projektets budget forventeligt ville blive udfordret som følge af den høje inflation og leverandørernes indeksering af kontraktsummerne.

Der var samtidig en forventning om, at indeksering af kontraktsummerne, på boligdelen, kunne finansieres i forlængelse af udarbejdelsen af skema C ved øget 88 % låneoptagelse i boligerne, 2 % øget beboerindskud og 10 % grundkapitaltilskud. Det vil betyde, at den månedlige husleje stiger ved den endelige huslejefastsættelse på 120-550 kr.  afhængig af boligens størrelse, og borgerens mulighed for at søge boligstøtte.

På daværende tidspunkt var der ligeledes en forventning om, at projektets boligdel var omfattet af en ny bekendtgørelse, der, for at afbøde inflationens konsekvenser for byggerierne, betød, at Staten udmeldte en højere maks. byggeudgift pr. m2. fra 25.790 til 28.220 kr.

Desværre viste det sig, at det kun var gældende for byggeprojekter, hvor der ikke havde været gennemført licitation ved bekendtgørelsens ikrafttrædelse. Det betød, at budgettet til det støttede boligbyggeri ikke måtte overstige 25.790 kr. pr. m2

I takt med, at der blev modtaget slutafregning fra leverandørerne, hvor indeksering og inflation var opgjort, så blev budgetudfordringen ultimo 2023 meget tydelig. Det betyder, at det samlede projekt nu har en overskridelse af det samlede budget for projektet på netto 20,4, mio. kr. jf. tabel 1. Beløbet er inkl. de 10 % af indekseringen af kontraktsummerne, der ikke kan finansieres ved øget låneoptag eller via beboerindskud.

Tabel 1.

|  |  |  |  |
| --- | --- | --- | --- |
| **Beløb i mio. kr.** | **Bolig inkl. moms** | **Plejecenter - service ekskl. moms** | **Daginstitution ekskl. moms** |
| Forventet forbrug  opgjort pr. 8. april. 2024 | -192,6 | -75,7 | -43,5 |
| Oprindelig bevillinger. | 154 | 71,2 | 34,4 |
| Tillægsbevillinger |  | 10,1 | 6,0 |
| Indeksering boligdel, der finansieres ved øget låneoptag og øget beboerindskud | 15,7 |  |  |
|  | -22,9 | 5,6 | -3,1 |

En gennemgang af samtlige fakturaer viser, at der samlet er faktureret inflationsstigning og indeksering af kontraktsummerne på i alt ca. 41,6 mio. kr. inkl. moms, hvilket svarer til ca. 14 % af den samlede anlægsramme.

Ud af de 41,6 mio. kr. inkl. moms vedrører de 17,4 mio. indeksering af kontraktsummerne på boligdelen, der efter godkendelse af skema C, finansieres med en øget låneoptagelse i de støttede boliger, øget beboerindskud og grundkapitalindskud.

### Økonomi

![](data:image/png;base64...)

![](data:image/png;base64...)

**Opsummering af de bevillingsmæssige konsekvenser**
Der afsættes rådighedsbeløb i 2024 og gives anlægsbevilling på samlet 36,1 mio. kr. til projektet "August Karlsen, boligdel". Udgiften finansieres delvist via låneoptagelse på 15,312 mio. kr., beboerindskud 0,348 mio. kr.  samt 20,440 mio. kr. af det afsatte budget til grundkapitalindskud

### Sagens videre forløb

Sagen behandles sideløbende i Børne- og Familieudvalget og Seniorudvalget, og sendes efterfølgende til behandling i henholdsvis Økonomiudvalget og Byrådet.

### Historik

#### Velfærdsdirektøren og Børne- og Ungedirektøren indstiller, den 24. april 2024, punkt 37:

at orientering om det forventede regnskab for byggeriet August Karlsen tages til efterretning, samt

at de bevillingsmæssige konsekvenser jf. økonomiskemaet under afsnittet Økonomi, godkendes.

####

#### Beslutning fra Seniorudvalget, den 24. april 2024, punkt 37:

Taget til efterretning og godkendt

Fraværende: Amalie Thorsen, Boe Andersen

####

#### Beslutning fra Børne- og Familieudvalget, den 25. april 2024, punkt 44:

Godkendt.

#### **Administration tilføjelse pr. 6. maj 2024 - Ændring af bevillingsskema**

![ændret bevillingsskema](data:image/png;base64...)

#### Opsummering af de bevillingsmæssige konsekvenser

Der afsættes rådighedsbeløb i 2024 og gives anlægsbevilling på samlet 36,1 mio. kr. til projektet "August Karlsen, boligdel". Udgiften foreslås finansieret delvist via låneoptagelse på 15,312 mio. kr., beboerindskud 0,348 mio. kr., 1,416 mio. kr. fra inflationspulje/anlæg, 5,015 mio. kr. af det afsatte budget til grundkapitalindskud samt 14,009 mio. kr. fra Den Centrale Reservepulje/båndlagte midler. Der resterer herefter 0,459 mio. kr. i Den Centrale Reservepulje/båndlagte midler.

Det kan oplyses at der herefter er fuldt disponeret over det afsatte beløb til grundkapitalindskud.

#### Kommunaldirektøren indstiller, den 13. maj 2024, punkt 148:

at de bevillingsmæssige konsekvenser under afsnittet "Administrativ tilføjelse" godkendes.

####

#### Beslutning fra Økonomiudvalget, den 13. maj 2024, punkt 148:

Anbefales.

### Beslutning

Godkendt.